《游龙山》
宋代·章康

名山久相望，今日为著屐。
到寺第一义，古松互蟠屈。
一一龙蛇形，风雷气萧瑟。
缨络桧两株，皆数百年物。
灯耿青荧荧，像设暗金碧。
空廊极徘徊，老屋共崒兀。
僧房小槃礴，西原访泉石。
于其最幽绝，似可便筑室。
因而思古人，多有爱山癖。
要之亦何为，一赏事已毕。
上方不及登，尚或俟他日。
无非会心处，妙同箭锋直。
山灵谓何如，移文兹不必。
作诗留山中，并可告来辙。

作者简介：（1168—1246）建宁浦城人，寓居平江，字季思，号雪崖。师事朱熹，隐居不仕，人称聘君。有《雪崖集》。